EL

Βρυξέλλες, 24.1.2007

COM(2007) 23 τελικό

.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση

{SEC(2007) 84}

{SEC(2007) 85}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση

1. Εισαγωγη

To Νοέμβριο 2006 η Επιτροπή πρότεινε την εφαρμογή ενός φιλόδοξου προγράμματος δράσης με σκοπό τη μείωση του διοικητικού φόρτου που συνεπάγεται η ισχύουσα νομοθεσία στην ΕΕ. Στο πλαίσιο αυτό, η Επιτροπή πρότεινε να τεθεί ως στόχος στο εαρινό Ευρωπαϊκό Συμβούλιο του 2007 η μείωση του εν λόγω φόρτου κατά 25%. Ο στόχος αυτός θα πρέπει να επιτευχθεί από κοινού από την ΕΕ και τα κράτη μέλη έως το 2012 [1]. Κατ’ αυτό τον τρόπο υπογραμμίζεται η δέσμευση της Επιτροπής για τη βελτίωση της νομοθεσίας στο πλαίσιο της στρατηγικής για την ανάπτυξη και την απασχόληση.

Ο γενικός στόχος μείωσης του διοικητικού φόρτου κατά 25% αποτελεί κοινή επιδίωξη, η οποία δύναται να επιτευχθεί μόνο στη βάση μιας από κοινού ευθύνης και μιας κοινής προσπάθειας από τα κράτη μέλη και τα ευρωπαϊκά θεσμικά όργανα. Είναι σημαντικό όλα τα εμπλεκόμενα στη διαδικασία αυτή μέρη να αναλάβουν κατάλληλη και έγκαιρη δράση, ώστε ο πολιτικός στόχος να μπορέσει να μεταφραστεί σε επιχειρησιακά μέτρα, προς όφελος της επιχειρηματικής κοινότητας, και ιδίως των μικρομεσαίων επιχειρήσεων καθώς και των καταναλωτών.

Το πρόγραμμα δράσης για τη μείωση του διοικητικού φόρτου δεν αφορά την απορρύθμιση ούτε σκοπεύει να αλλάξει τους στόχους πολιτικής που έχουν τεθεί στο πλαίσιο της κοινοτικής νομοθεσίας ή το επίπεδο φιλοδοξιών των υφιστάμενων νομοθετικών κειμένων. Συνιστά περισσότερο μια σημαντική προσπάθεια εξορθολογισμού και ελάφρυνσης του τρόπου με τον οποίο εφαρμόζονται ορισμένοι στόχοι πολιτικής – ένα σημαντικό μέτρο για την ποιότητα της νομοθεσίας σε κάθε επίπεδο. Ο περιττός και δυσανάλογος διοικητικός φόρτος μπορεί να έχει πραγματικό οικονομικό αντίκτυπο. Ο διοικητικός φόρτος αντιμετωπίζεται και ως εμπόδιο και παράγοντας αποπροσανατολισμού για τις επιχειρήσεις. Πολλές φορές, μάλιστα, θεωρείται στόχος προτεραιότητας όσον αφορά την απλούστευση. Η Επιτροπή έχει δεσμευθεί να συμβάλει στην κατάργηση του περιττού φόρτου σε όλα τα επίπεδα και υπογραμμίζει ότι τούτο αποτελεί κοινή ευθύνη των κρατών μελών και των κοινοτικών οργάνων.

Το παρόν πρόγραμμα δράσης παραθέτει τις προτάσεις της Επιτροπής για τον εντοπισμό, τη μέτρηση και τη μείωση των υποχρεώσεων πληροφόρησης (ΥΠ.). Το πρόγραμμα θα υπολογίζει τις διοικητικές δαπάνες, θα κρίνει ποιες από αυτές συνιστούν περιττό φόρτο και θα μειώνει τον περιττό διοικητικό φόρτο. Στην πράξη, καθώς οι υπολογισμοί θα αποδίδουν τα αποτελέσματά τους, η Επιτροπή θα τα αναλύει και θα αναλαμβάνει τις απαιτούμενες πρωτοβουλίες για τη μείωση του φόρτου που είναι περιττός. Η στρατηγική που παρουσιάζεται στην παρούσα ανακοίνωση είναι φιλόδοξη και η επιτυχία της εξαρτάται, σε μεγάλο βαθμό, από την ενεργό υποστήριξη και συνεργασία των κρατών μελών και των άλλων κοινοτικών οργάνων. Το πιλοτικό σχέδιο και οι εθνικές μετρήσεις που έχουν πραγματοποιηθεί μέχρι σήμερα [2] επιβεβαίωσαν ότι η μείωση του διοικητικού φόρτου αποτελεί από κοινού αρμοδιότητα του Ευρωπαϊκού Κοινοβουλίου, του Συμβουλίου, της Επιτροπής και των κρατών μελών.

Στον πίνακα 1 παρατίθενται συνοπτικά οι διάφορες συνιστώσες του προγράμματος δράσης και παρουσιάζονται λεπτομερέστερα τα επιμέρους συστατικά στοιχεία της παρούσας ανακοίνωσης.

Πίνακας 1: Συστατικά στοιχεία του κοινοτικού προγράμματος δράσης για τη μείωση του διοικητικού φόρτου |

| Μεθοδολογία για τον υπολογισμό των δαπανών (κεφάλαιο 2 - ενότητες 2.1-2.2) και αρχές για τη μείωση του φόρτου (κεφάλαιο 5) |

| Τομείς προτεραιότητας για τη μέτρηση και τη μείωση του περιττού διοικητικού φόρτου που συνεπάγεται η κοινοτική νομοθεσία και η «αμιγώς» εθνική και περιφερειακή νομοθεσία αντίστοιχα (ενότητα 2.3) |

| Προτεινόμενη οργανωτική δομή (ενότητα 2.4) |

| Στόχοι για τη μείωση του διοικητικού φόρτου (κεφάλαιο 3) |

| Προτάσεις για άμεση δράση (κεφάλαιο 4) |

Το πρόγραμμα δράσης εστιάζεται σε άχρηστες, περιττές ή επαναλαμβανόμενες ΥΠ που θα πρέπει να διακρίνονται σαφώς από τα χαρακτηριστικά νομοθετικού σχεδιασμού που είναι συνεπή ή απαραίτητα για την επίτευξη των οφελών που επιδιώκει η νομοθεσία. Ο στόχος είναι η μείωση του περιττού διοικητικού φόρτου για τις επιχειρήσεις. Εντούτοις, το πρόγραμμα θα επιφέρει επίσης σημαντικές βελτιώσεις για τους καταναλωτές, π.χ. μέσω χαμηλότερων τιμών. Είναι σαφές ότι τα μέτρα αυτά δεν θα πρέπει να διακυβεύσουν το βασικό σκοπό της νομοθεσίας, και υφίστανται σαφώς περιπτώσεις, όπου, μεταξύ άλλων, για λόγους που αφορούν την προστασία της δημόσιας υγείας, την προστασία των δικαιωμάτων των εργαζομένων ή του περιβάλλοντος ή την ανάγκη προστασίας των οικονομικών συμφερόντων της Κοινότητας, οι υποχρεώσεις πληροφόρησης θα συνεχίσουν να είναι αναγκαίες.

Ουσιαστικά, προτείνεται η μεν Επιτροπή να μετρήσει, με τη βοήθεια των κρατών μελών, τον διοικητικό φόρτο που συνεπάγεται η κοινοτική νομοθεσία και η ενσωμάτωσή της στην εθνική νομοθεσία και να υποβάλει προτάσεις για τη μείωσή του, τα δε κράτη μέλη να μετρήσουν και να μειώσουν τον διοικητικό φόρτο που συνεπάγεται η αμιγώς εθνική και περιφερειακή νομοθεσία. Το πρόγραμμα θα αρχίσει να εφαρμόζεται το Μάιο του 2007, με στόχο την υποβολή, έως το Νοέμβριο του 2008, μιας εκτίμησης των διοικητικών δαπανών που συνεπάγεται η επιλεγμένη κοινοτική νομοθεσία. Αυτό θα συμβάλει στη μείωση του διοικητικού φόρτου για τις επιχειρήσεις κατά 25% έως το 2012. Για να επιτευχθεί αυτός ο φιλόδοξος στόχος, τα κράτη μέλη και η Επιτροπή πρέπει να συνεργαστούν προκειμένου να καταγράψουν, να μετρήσουν και να μειώσουν τον περιττό φόρτο για τις επιχειρήσεις.

Το πρόγραμμα θα παραγάγει μακροπρόθεσμα οικονομικά οφέλη, ενώ θα αποδώσει απτά και συγκεκριμένα βραχυπρόθεσμα και μεσοπρόθεσμα αποτελέσματα. Το πρόγραμμα δίνει έμφαση στη μείωση του περιττού διοικητικού φόρτου σε συγκεκριμένους τομείς προτεραιότητας. Οι τομείς προτεραιότητας που αφορούν την κοινοτική νομοθεσία προσδιορίστηκαν με βάση τα πορίσματα ενός πιλοτικού σχεδίου [3], το οποίο ολοκληρώθηκε τον Οκτώβριο του 2006, τις συμβολές των ενδιαφερομένων στο κυλιόμενο πρόγραμμα απλούστευσης και τα αποτελέσματα της διαβούλευσης η οποία δρομολογήθηκε με βάση το έγγραφο εργασίας της Επιτροπής που εγκρίθηκε στις 14 Νοεμβρίου 2006. Οι επιλεγμένοι τομείς προτεραιότητας καλύπτουν τις νομοθετικές απαιτήσεις που ευθύνονται για το μεγαλύτερο μέρος των διοικητικών δαπανών στις επιχειρήσεις. Κατ’ αυτόν τον τρόπο, η Επιτροπή και οι αρμόδιοι νομοθέτες έχουν τη δυνατότητα να εστιάσουν τις προσπάθειες και τους πόρους τους σε τομείς οι οποίοι μπορούν να επηρεάσουν περισσότερο τη βελτίωση του ρυθμιστικού πλαισίου για τις επιχειρήσεις. Ωστόσο, οι αντίστοιχες τροποποιήσεις θα πρέπει να γίνουν μόνο εφόσον δεν θέτουν σε κίνδυνο τους βασικούς στόχους της νομοθεσίας. Σε μεταγενέστερο στάδιο, η Επιτροπή μπορεί να αποφασίσει να επεκτείνει το πρόγραμμα σε άλλους τομείς που δεν αποτελούν, προς το παρόν, τομείς προτεραιότητας.

Το πρόγραμμα δράσης, εκτός από το στόχο μείωσης και τους τομείς προτεραιότητας, περιλαμβάνει κατάλογο στοιχείων για τα οποία θα πρέπει να αναληφθεί άμεση δράση κατά τη γερμανική Προεδρία (παράρτημα ΙΙΙ). Τα στοιχεία αυτά αποτελούν ένα πρώτο βήμα προς την επίτευξη του στόχου μείωσης, καθώς αποφέρουν άμεσα βραχυπρόθεσμα αποτελέσματα και επισημαίνουν τη σημασία που αποδίδει η Επιτροπή στη στρατηγική για τη μείωση του διοικητικού φόρτου. Το πρόγραμμα δράσης θα επιδιώκει διαρκώς την επίτευξη απτών αποτελεσμάτων που θα διευκολύνουν τις επιχειρήσεις.

1.1. Διοικητικός φόρτος και επιχειρηματικό περιβάλλον στην ΕΕ

Η νομοθεσία της ΕΕ επιδιώκει την επίτευξη στόχων που θεσπίζονται από τις συνθήκες και τη δημόσια πολιτική και οι οποίοι υλοποιούνται καλύτερα σε κοινοτικό επίπεδο παρά σε επίπεδο κρατών μελών. Η προσπάθεια αυτή περιλαμβάνει την εξασφάλιση των κατάλληλων συνθηκών για την αποτελεσματική λειτουργία της εσωτερικής αγοράς, συμπεριλαμβανομένης της εξασφάλισης κατάλληλων επιπέδων ασφαλείας και κοινωνικών προτύπων. Η πληροφόρηση και η υποβολή εκθέσεων έχουν καίρια σημασία για την αμοιβαία εμπιστοσύνη στο επίκεντρο της εσωτερικής αγοράς: για να υπάρχει εγγύηση ισότιμων όρων ανταγωνισμού για όλους. Η πληροφόρηση και η υποβολή εκθέσεων είναι επίσης σημαντικές σε τομείς πολιτικής όπως η πολιτική συνοχής και η γεωργική πολιτική, όπου δημόσιοι πόροι χορηγούνται σε δικαιούχους. Όμως η ισορροπία μεταξύ των οφελών των εν λόγω απαιτήσεων και του διοικητικού φόρτου απαιτεί διαρκή επαγρύπνηση και μπορεί να μεταβληθεί με την πάροδο του χρόνου – ορισμένες από τις εφαρμοζόμενες διαδικασίες έχουν καταστεί υπερβολικά χρονοβόρες, ιδιαίτερα περίπλοκες ή άχρηστες, ενώ σε ορισμένες περιπτώσεις οι απαιτούμενες πληροφορίες είναι ήδη διαθέσιμες από άλλες πηγές.

Οι διοικητικές απαιτήσεις καθορίζουν σημαντικά το επιχειρηματικό πλαίσιο, αφού οι επιχειρήσεις σε όλη την ΕΕ είναι υποχρεωμένες να δαπανούν σημαντικό χρόνο για τη συμπλήρωση εντύπων και την υποβολή εκθέσεων για ένα ευρύ φάσμα θεμάτων. Οι εν λόγω δαπάνες εκτιμάται ότι αντιστοιχούν, επί του παρόντος, στο 3,5% του ΑΕγχΠ στην ΕΕ. Με τη μείωση, π.χ., των περιττών εκθέσεων, οι εργαζόμενοι μιας εταιρείας μπορούν να αναλώσουν περισσότερο χρόνο στις κύριες επιχειρηματικές δραστηριότητες, κάτι που μειώνει το κόστος παραγωγής και επιτρέπει την υλοποίηση πρόσθετων δραστηριοτήτων επένδυσης και καινοτομίας, που με τη σειρά τους θα βελτιώσουν την παραγωγικότητα και τη συνολική ανταγωνιστικότητα.

Ο κοινός στόχος για μείωση του διοικητικού φόρτου κατά 25% έως το 2012 καλύπτει την κοινοτική νομοθεσία καθώς και τα εθνικά κανονιστικά μέτρα. Η επίτευξη αυτού του στόχου θα μπορούσε να συνεπάγεται, μεσοπρόθεσμα, την αύξηση του κοινοτικού ΑΕγχΠ κατά περίπου 1,4% ή 150 δισ. ευρώ [4].

1.2. Καθορισμός διοικητικών δαπανών και διοικητικού φόρτου

Πρέπει να διευκρινιστεί ο καθορισμός των διοικητικών δαπανών και του διοικητικού φόρτου αντίστοιχα –οι σχετικοί ορισμοί παρατίθενται παρακάτω βάσει των ορισμών του συμφωνημένου διεθνούς εγχειριδίου για το μοντέλο πρότυπου κόστους (ΜΠΚ) και της κοινοτικής μεθοδολογίας για το μοντέλο πρότυπου κόστους (ΜΠΚ ΕΕ) [5]

Ως δαπάνες συμμόρφωσης νοούνται όλες οι δαπάνες συμμόρφωσης με τις κανονιστικές ρυθμίσεις, με εξαίρεση τις άμεσες χρηματοοικονομικές δαπάνες και τις μακροπρόθεσμες διαρθρωτικές συνέπειες. Στο πλαίσιο του μοντέλου του πρότυπου κόστους, οι εν λόγω δαπάνες μπορούν να διαιρεθούν σε «ουσιαστικές δαπάνες συμμόρφωσης» και σε «διοικητικές δαπάνες».

Ως διοικητικές δαπάνες ορίζονται οι δαπάνες τις οποίες πραγματοποιούν οι επιχειρήσεις, ο τομέας του εθελοντισμού, οι δημόσιες αρχές και οι πολίτες για να ανταποκριθούν στη νομική υποχρέωση της παροχής πληροφοριών στις δημόσιες αρχές ή στους ιδιωτικούς φορείς σχετικά με τη δραστηριότητα ή την παραγωγή τους.

Ο όρος «πληροφορίες» χρησιμοποιείται με ευρεία έννοια, δηλ. περιλαμβάνει τις δαπάνες επισήμανσης, υποβολής εκθέσεων, παρακολούθησης και αξιολόγησης που απαιτούνται για την παροχή των πληροφοριών και της καταχώρισης. Σε ορισμένες περιπτώσεις, οι πληροφορίες πρέπει να διαβιβάζονται στις δημόσιες αρχές ή σε ιδιωτικούς φορείς. Σε άλλες περιπτώσεις, πρέπει να είναι διαθέσιμες για επιθεώρηση ή να παρέχονται όταν ζητούνται.

Πρέπει να γίνει σαφής διάκριση ανάμεσα στις πληροφορίες που θα συνέλεγαν οι επιχειρήσεις ακόμη και ελλείψει της σχετικής νομοθεσίας και στις πληροφορίες που δεν θα συλλέγονταν αν δεν υπήρχαν οι οικείες νομικές διατάξεις. Ο φόρτος που συνεπάγονται οι τελευταίες αυτές πληροφορίες καλείται διοικητικός φόρτος. Ένα μέρος του διοικητικού φόρτου είναι αναπόφευκτο, προκειμένου να επιτευχθούν αποτελεσματικά οι βασικοί στόχοι της νομοθεσίας και το απαιτούμενο επίπεδο προστασίας που ορίζεται στις Συνθήκες· παραδείγματος χάριν, στις περιπτώσεις που απαιτούνται πληροφορίες ώστε να υπάρξει διαφάνεια στις αγορές. Υπάρχουν, όμως, και πολλές περιπτώσεις όπου ο φόρτος μπορεί να εξορθολογιστεί και να μειωθεί χωρίς να επηρεάζονται οι βασικοί στόχοι αυτοί καθαυτοί – στις περιπτώσεις αυτές, ο διοικητικός φόρτος είναι σαφώς περιττός.

Στόχος του προγράμματος δράσης είναι ο υπολογισμός των διοικητικών δαπανών και ο εντοπισμός και η μείωση του διοικητικού φόρτου, χωρίς να υπονομεύεται ο βασικός στόχος της νομοθεσίας [6].

2. Αναπτυξη μιασ πανευρωπαϊκησ μετρησησ του διοικητικου φορτου

2.1. Το ΜΠΚ ΕΕ

Στις 23 Μαρτίου 2005 το Ευρωπαϊκό Συμβούλιο ζήτησε από «την Επιτροπή και το Συμβούλιο να εξετάσουν μια κοινή μεθοδολογία για τη μέτρηση του διοικητικού φόρτου με σκοπό την επίτευξη συμφωνίας έως το τέλος του 2005». Στις 16 Μαρτίου 2005, η ανακοίνωση της Επιτροπής σχετικά με τη βελτίωση της νομοθεσίας για την ανάπτυξη και την απασχόληση στην Ευρωπαϊκή Ένωση περιείχε, ως συνοδευτικό έγγραφο εργασίας των υπηρεσιών της Επιτροπής, λεπτομερή περιγραφή ενός δυνητικού «κοινοτικού μοντέλου υπολογισμού του καθαρού διοικητικού κόστους» [7] με βάση το μοντέλο πρότυπου κόστους [8].

Η σκιαγράφηση του «κοινοτικού μοντέλου υπολογισμού του καθαρού διοικητικού κόστους» τροποποιήθηκε και απλουστεύθηκε μέσω ενός πιλοτικού σταδίου που εφαρμόζεται από τον Απρίλιο έως το Σεπτέμβριο του 2005, γεγονός που οδήγησε την Επιτροπή να υποβάλει αναθεωρημένη μεθοδολογία, η οποία ονομάζεται επίσης «ΜΠΚ ΕΕ» [9]. Η Επιτροπή κατέγραψε μια σειρά ενδεχόμενων βελτιώσεων στο ΜΠΚ ΕΕ, καθιστώντας όμως σαφές ότι αυτή η βελτιστοποίηση δεν αποτελεί προϋπόθεση για την εφαρμογή του. Οι κατευθυντήριες γραμμές για την εκτίμηση αντικτύπου, που δημοσιεύτηκαν στις 15 Μαρτίου 2006 [10], περιλάμβαναν ένα επιχειρησιακό εγχειρίδιο για την εφαρμογή του προτύπου, μεταφρασμένο σε όλες τις επίσημες γλώσσες της ΕΕ ώστε να διευκολύνεται η μεθοδολογική σύγκλιση. Το ΜΠΚ ΕΕ εφαρμόστηκε σε αρκετές δημοσιευμένες ή προσεχείς εκτιμήσεις αντικτύπου [11], ώστε να εξασφαλιστεί ότι ο τυχόν διοικητικός φόρτος που δημιουργείται από τη νέα νομοθεσία είναι δικαιολογημένος και ελαχιστοποιημένος [12].

2.2. Η κοινοτική μέτρηση και ο καθορισμός των υποχρεώσεων πληροφόρησης (ΥΠ)

Το πρόγραμμα δράσης θα χρησιμοποιεί το κοινοτικό μοντέλο πρότυπου κόστους (ΜΠΚ ΕΕ) [13] για τον εντοπισμό των πλέον επαχθών υποχρεώσεων πληροφόρησης (ΥΠ) –απαιτήσεις για την υποβολή πληροφοριών (π.χ. υποβολή πιστοποιητικού συμμόρφωσης) στους τομείς προτεραιότητας που προτείνονται στην παρούσα ανακοίνωση, με σκοπό την αξιολόγησή τους και την παρουσίαση τρόπων για το πώς μπορεί να περιοριστεί αυτός ο φόρτος.

Ένα από τα κύρια συμπεράσματα του πιλοτικού σχεδίου είναι ότι ο προσδιορισμός συγκεκριμένων ΥΠ πρέπει να συνιστά τη βάση του προγράμματος μέτρησης. Ακόμη και αν ο αριθμός των ΥΠ διαφέρει σημαντικά μεταξύ των κρατών μελών [14], οι ΥΠ μπορούν να συγκριθούν ευκολότερα απ’ ό,τι ολόκληρες νομοθετικές πράξεις που ποικίλλουν μεταξύ των κρατών μελών. Επομένως, οι ΥΠ συνιστούν δομικές ενότητες οποιουδήποτε προγράμματος για τη μείωση του διοικητικού φόρτου. Αυτό απαιτεί τη σαφή ταξινόμηση των εν λόγω ΥΠ στις βασικές πράξεις και στους επακόλουθους κανόνες εφαρμογής, τόσο σε επίπεδο ΕΕ όσο και σε εθνικό επίπεδο. Ως εκ τούτου, το πρώτο στάδιο της διαδικασίας θα αποτελείται από ακριβή καταγραφή όλων των σημαντικών ΥΠ που απαιτούνται νόμιμα από τις καλυπτόμενες νομοθετικές πράξεις. Κατά πρώτον, θα καταγραφούν οι ΥΠ που προβλέπονται από την κοινοτική νομοθεσία, κάτι που θα επιτρέψει να καταγραφούν στη συνέχεια όσες ΥΠ συνδέονται με την κοινοτική νομοθεσία, αλλά προστίθενται από τα κράτη μέλη κατά τη μεταφορά και την εφαρμογή της νομοθεσίας. Η Επιτροπή και τα κράτη μέλη θα συνεργαστούν στενά για να αναθέσουν τις ΥΠ πριν από τη μέτρηση του κόστους.

Επειδή τα κράτη μέλη που έχουν ήδη ολοκληρώσει τις βασικές τους μετρήσεις έχουν υιοθετήσει ελαφρώς διαφορετικές μεταβλητές ως προς το αρχικό ΜΠΚ, είναι δύσκολο να γίνουν διακρατικές συγκρίσεις των υφιστάμενων δεδομένων, ιδίως όταν επιχειρείται η συγκέντρωση αποτελεσμάτων και ο προσδιορισμός της προέλευσης των ΥΠ. Θα είναι απαραίτητη η τεχνική εναρμόνιση (βλ. παράρτημα I).

2.3. Το πεδίο του προγράμματος δράσης: ποια νομοθεσία θα αξιολογείται

Σύμφωνα με τη στρατηγική για την ανάπτυξη και την απασχόληση, και κατόπιν διαβουλεύσεων και συζητήσεων για το έγγραφο εργασίας [15], η Επιτροπή προτείνει να περιοριστεί το πεδίο εφαρμογής του προγράμματος δράσης στις υποχρεώσεις που βαρύνουν τις επιχειρήσεις [16].

Επιπλέον, κατόπιν διαβουλεύσεων σχετικά με το έγγραφο εργασίας του Νοεμβρίου, υπάρχει ευρεία συμφωνία ως προς το ότι η Επιτροπή και τα κράτη μέλη πρέπει να εστιάσουν την προσοχή τους στον καθορισμό των ΥΠ, στη μέτρηση του κόστους τους και στην εξεύρεση μέτρων για τη μείωση του φόρτου που συνεπάγονται [17]:

Αναφορικά με τα κράτη μέλη και την Επιτροπή:

· οι κοινοτικοί κανονισμοί και οδηγίες (συμπεριλαμβανομένων των ΥΠ που απορρέουν από το διεθνές δίκαιο) στους τομείς προτεραιότητας με τον μεγαλύτερο φόρτο και/ή οι οποίοι θεωρούνται ότι είναι τέτοιοι. (« εμπόδια για τις επιχειρήσεις»)

· τα εθνικά μέτρα μεταφοράς και εφαρμογής που σχετίζονται με τους εν λόγω κοινοτικούς κανονισμούς και οδηγίες.

Αναφορικά με τα κράτη μέλη:

· εν τω μεταξύ, τα κράτη μέλη θα πρέπει είτε να διεξαγάγουν πλήρεις βασικές μετρήσεις των ΥΠ στη χώρα τους είτε να καθορίσουν τομείς προτεραιότητας για τη μέτρηση και τη μείωση αμιγώς εθνικών και περιφερειακών ΥΠ.

Η Επιτροπή ενθαρρύνεται από το γεγονός ότι, το 2006, δεκαεπτά κράτη μέλη, έναντι έντεκα το προηγούμενο έτος, αποφάσισαν να μετρήσουν και να μειώσουν το διοικητικό κόστος, καθώς και από το γεγονός ότι άλλα δύο κράτη μέλη δοκιμάζουν τη μεθοδολογία. Το πρόγραμμα δράσης θα προβλέπει ότι έως το 2009 όλα τα κράτη μέλη θα έχουν ολοκληρώσει τις μετρήσεις των ΥΠ στους νευραλγικούς εθνικούς και περιφερειακούς τομείς προτεραιότητας. Θα χρειαστεί επίσης να συμφωνήσουν τα κράτη μέλη και η Επιτροπή ως προς το γενικό όριο αναφοράς για τις μετρήσεις σε τομείς προτεραιότητας καθώς και ως προς τους στόχους μείωσης που θα κατανέμονται μεταξύ της Κοινότητας και των κρατών μελών ανάλογα την προέλευση του διοικητικού φόρτου. Κατόπιν των συζητήσεων και των διαβουλεύσεων σχετικά με το έγγραφο εργασίας της 14ης Νοεμβρίου, η Επιτροπή εντόπισε τους ακόλουθους τομείς προτεραιότητας όσον αφορά την κοινοτική νομοθεσία, οι οποίοι θα πρέπει να εξεταστούν:

1. Εταιρικό δίκαιο

2. Φαρμακευτική νομοθεσία

3. Εργασιακό περιβάλλον/εργασιακές σχέσεις

4. Φορολογικό δίκαιο/ (ΦΠΑ)

5. Στατιστικές

6. Γεωργία και γεωργικές επιδοτήσεις

7. Ασφάλεια τροφίμων

8. Μεταφορές

9. Αλιεία

10. Χρηματοπιστωτικές υπηρεσίες

11. Περιβάλλον

12. Πολιτική συνοχής

13. Δημόσιες συμβάσεις

Στο παράρτημα IΙ παρατίθεται κατάλογος αυτών των τομέων προτεραιότητας, συνοδευόμενος από ειδική νομοθεσία στους τομείς που επιλέχθηκαν για τη μέτρηση. Σε τομείς όπου ο υπολογισμός των διοικητικών δαπανών ή η εκτίμηση του ευρύτερου οικονομικού αντικτύπου της νομοθεσίας διενεργούνται ήδη το 2007 ή έχουν προγραμματιστεί (π.χ. στο εταιρικό δίκαιο, τη γεωργία τις δημόσιες συμβάσεις και την πολιτική συνοχής), θα εξασφαλίζεται στενή συνεργασία ώστε να μεγιστοποιούνται οι συνέργειες. Εάν, ύστερα από περαιτέρω εργασίες, προκύπτουν υπερβολικά επαχθείς νομοθετικές πράξεις σε επίπεδο ΕΕ που έχουν παραλειφθεί από τον επισυναπτόμενο κατάλογο, οι πράξεις αυτές θα προστίθενται. Ο κατάλογος των τομέων προτεραιότητας και η συναφής νομοθεσία δεν αποκλείουν τη λήψη μεταγενέστερων μέτρων για τη μείωση του διοικητικού φόρτου. Σε μερικές περιπτώσεις, οι μετρήσεις ενδέχεται να αποκαλύψουν ότι όλες οι επιβαρύνσεις που επιβάλλει η κοινοτική νομοθεσία είναι όντως απαραίτητες. Σαφώς, οι υποχρεώσεις αυτές δεν θα καταργηθούν.

2.4. Οργανωτικά θέματα

Η Επιτροπή προτείνει να προωθηθεί η προσέγγιση που περιγράφεται παραπάνω μέσω της εταιρικής σχέσης με τα κράτη μέλη. Η Επιτροπή θα διασφαλίσει τη συμβατότητα της ενέργειας αυτής με την προηγούμενη δέσμευσή της για έγκαιρη υποβολή των προτάσεων που περιέχονται στα προγράμματα εργασίας της.

2.4.1 Εξωτερικοί σύμβουλοι

Η Επιτροπή θα αναθέσει την καθαυτή μέτρηση του διοικητικού φόρτου που συνεπάγεται η κοινοτική νομοθεσία σε εξωτερικό σύμβουλο, ο οποίος θα επιλεγεί στις αρχές του 2007 κατόπιν πρόσκλησης υποβολής προσφορών. Ο σύμβουλος αυτός θα πραγματοποιεί τις μετρήσεις, σε στενή συνεργασία με τα κράτη μέλη και την Επιτροπή, θα υποβάλλει στοιχεία σχετικά με τις νομοθετικές πράξεις που επιλέχθηκαν για μέτρηση και θα καταθέσει στην Επιτροπή προτάσεις για μείωση σε όλους τους τομείς πολιτικής. Η κάλυψη του προγράμματος μπορεί να επεκταθεί σε συνάρτηση με τον εντοπισμό περαιτέρω ΥΠ επιλέξιμων για μείωση.

2.4.2 Κράτη μέλη και Επιτροπή

Το σχέδιο θα παρακολουθείται από μια διευθύνουσα ομάδα και αρκετές επιμέρους ομάδες εμπειρογνωμόνων που θα καθοριστούν σε μεταγενέστερο στάδιο.

Προτείνεται η συμμετοχή των κρατών μελών να κατευθύνεται μέσω της ομάδας υψηλού επιπέδου εθνικών εμπειρογνωμόνων για τη βελτίωση της νομοθεσίας. Η ομάδα αυτή θα επανεξετάζει τακτικά την πρόοδο που θα έχει συντελεστεί, θα παρέχει συμβουλές στην Επιτροπή και θα εξασφαλίζει ότι οι αρμόδιοι επαφής στις διοικήσεις των κρατών μελών θα βρίσκονται στη διάθεση των υπηρεσιών της Επιτροπής και των αντισυμβαλλομένων τους. Άλλες ομάδες εμπειρογνωμόνων που παρέχουν συμβουλές στην Επιτροπή θα λειτουργούν ως σημείο επαφής για συγκεκριμένους τομείς προτεραιότητας.

Προβλέπεται επίσης η ανταλλαγή απόψεων σε τακτική βάση με το υφιστάμενο δίκτυο ΜΠΚ και η επιδίωξη της συμβολής του σε μεθοδολογικά θέματα που μπορεί να ανακύψουν. Επιπροσθέτως, η Επιτροπή θα συνεργάζεται με τα κράτη μέλη για τον εντοπισμό και τη διάδοση ορθών πρακτικών, με σκοπό τη μείωση επαχθών υποχρεώσεων πληροφόρησης σε εθνικό/περιφερειακό επίπεδο.

Η Επιτροπή προτίθεται να ενημερώνει τακτικά το Συμβούλιο και το Ευρωπαϊκό Κοινοβούλιο για την πρόοδο του προγράμματος δράσης.

2.4.3 Σχέση με άλλες συναφείς δραστηριότητες που βρίσκονται σε εξέλιξη

Το κοινοτικό πρόγραμμα δράσης για τη μείωση του διοικητικού φόρτου εφαρμόζεται παράλληλα με αρκετές άλλες δραστηριότητες που βρίσκονται σε εξέλιξη, ιδίως με το κυλιόμενο πρόγραμμα απλούστευσης της Επιτροπής, το οποίο περιέχει ήδη σειρά νομοθετικών πράξεων που εμπίπτουν στους τομείς προτεραιότητας οι οποίοι καθορίζονται στο εν λόγω πρόγραμμα δράσης. Η μείωση του διοικητικού φόρτου αποτελεί συγκεκριμένη μορφή απλούστευσης. Ως εκ τούτου, η ανάλυση της μέτρησης και της μείωσης στο πρόγραμμα δράσης θα εμπλουτίσει γενικότερα το πρόγραμμα απλούστευσης της Επιτροπής.

Ορισμένες υπό εξέλιξη ή προγραμματισμένες μελέτες σχετικά με τη μέτρηση του διοικητικού φόρτου σε συγκεκριμένους τομείς θα έχουν επίσης μεγάλη σημασία για το πρόγραμμα δράσης [18]. Παραδείγματος χάριν, όσον αφορά τον κανονισμό (ΕΚ) αριθ. 1782/2003 του Συμβουλίου, ξεκίνησε μελέτη, το Δεκέμβριο του 2006, σχετικά με τη μέτρηση του διοικητικού φόρτου που συνεπάγεται για τους αγρότες η μεταρρύθμιση της ΚΓΠ το 2003.

2.4.4 Παραδοτέα της μέτρησης και προτάσεις απλούστευσης

Αυτή η διαδικασία μέτρησης θα διαρκέσει περίπου δύο έτη, αλλά το εν λόγω πρόγραμμα δράσης αποβλέπει στη λήψη άμεσων μέτρων. Η Επιτροπή δεν θα περιμένει το τέλος του σχεδίου για να υποβάλει προτάσεις με σκοπό τη μείωση του διοικητικού φόρτου. Κατά τη διάρκεια των μετρήσεων, η Επιτροπή θα επιδιώκει συνεχώς να εντοπίζει απαιτήσεις που μπορούν να απλουστευθούν, να αρθούν ή να τροποποιηθούν, προκειμένου να μειωθεί ο περιττός διοικητικός φόρτος.

2.4.5 Συμμετοχή ενδιαφερομένων

Το πρόγραμμα δράσης θα υιοθετήσει μια διαφανή προσέγγιση, ανταποκρινόμενο διαρκώς στις συμβολές ενδιαφερομένων από ολόκληρη την Ευρώπη [19]. Περαιτέρω, οι ευρωπαϊκές επιχειρήσεις θα έχουν τη δυνατότητα να συμμετάσχουν σε βάθος στη διαδικασία των μετρήσεων, π.χ. μέσω αναλυτικών συνεντεύξεων. Τέλος, θα διερευνηθούν επίσης οι ηλεκτρονικές δυνατότητες για βελτιστοποίηση της αλληλεπίδρασης.

3. Στοχοι για τη μειωση του διοικητικου φορτου

Η Επιτροπή πρότεινε μια φιλόδοξη στρατηγική: να καταγραφεί, να μετρηθεί και να μειωθεί ο διοικητικός φόρτος στην ΕΕ. Ο κοινός στόχος μείωσης εξασφαλίζει πολιτική ώθηση και ενισχύει την ιδέα της ευθύνης σε όλα τα επίπεδα. Η θέσπιση στόχων καθιστά ευκολότερη την παρακολούθηση της συνολικής διαδικασίας για τη μείωση του διοικητικού φόρτου [20]. Ό,τι μετριέται υλοποιείται.

Η Επιτροπή πρότεινε τη θέσπιση ενός κοινού ευρωπαϊκού στόχου της ΕΕ, που θα καλύπτει τόσο την Κοινότητα όσο και το εθνικό και περιφερειακό επίπεδο, για τη μείωση του διοικητικού φόρτου κατά 25% έως το 2012. Ο στόχος αυτός αντικατοπτρίζει τους εθνικούς στόχους, όπου αυτοί έχουν τεθεί [21].

3.1. Στοχοθέτηση σε τέσσερα κράτη μέλη

Από την εξέταση των ενεργειών που ανέλαβαν τα κράτη μέλη που έχουν ήδη εφαρμόσει μέτρηση του διοικητικού φόρτου και προγράμματα μείωσης μπορούν να εξαχθούν τα ακόλουθα συμπεράσματα για την ανάπτυξη μιας στρατηγικής σε επίπεδο ΕΕ.

Όπως προκύπτει από τα στοιχεία των τεσσάρων κρατών μελών που έχουν διενεργήσει πλήρεις βασικές μετρήσεις, οι οποίες καλύπτουν το φόρτο που δημιουργείται τόσο σε κοινοτικό όσο και σε εθνικό επίπεδο, ο στόχος μείωσης κατά 25% μπορεί να επιτευχθεί με την επικαιροποίηση και τον εξορθολογισμό των απαιτήσεων πληροφόρησης και στα δύο επίπεδα. Αυτό επιβεβαιώνεται και από τις πιο εξειδικευμένες μετρήσεις που έχουν διενεργήσει πολλά κράτη μέλη σε επιμέρους τομείς. Αυτά τα εμπειρικά αποτελέσματα καταδεικνύουν την ύπαρξη σημαντικού διοικητικού φόρτου, ο οποίος μπορεί να μειωθεί με την εφαρμογή μιας σειράς μεθόδων μείωσης των δαπανών που περιγράφονται παρακάτω, χωρίς να επηρεάζονται οι στόχοι της κείμενης νομοθεσίας.

3.2. Συμπεράσματα για την ανάπτυξη στόχων σε επίπεδο ΕΕ

3.2.1 Ο κοινός στόχος μείωσης κατά 25% ως βάση για το πρόγραμμα

Από την εμπειρία των κρατών μελών που προαναφέρθηκαν διαπιστώνεται ότι πρέπει να τεθεί ένας γενικός στόχος σε πρώιμη φάση, σε συνδυασμό με την έναρξη μιας διαδικασίας μέτρησης που θα βασίζεται σε συμφωνημένη μεθοδολογία. Η Επιτροπή θεωρεί ότι το Ευρωπαϊκό Συμβούλιο πρέπει να θέσει αυτό τον κοινό στόχο την άνοιξη του 2007. Προτείνεται ο εν λόγω στόχος να αντιστοιχεί σε μείωση του διοικητικού φόρτου κατά 25% σε όλη την ΕΕ και να χρησιμοποιείται ως πολιτική βάση προκειμένου να δοθεί ώθηση για την ανάληψη δράσης.

Ειδικότερα, η Επιτροπή θεωρεί επίσης ότι το Ευρωπαϊκό Συμβούλιο θα πρέπει να εγκρίνει το στόχο μείωσης κατά 25% τόσο για την κοινοτική νομοθεσία όσο και για τα μέτρα μεταφοράς και εφαρμογής της. Το Ευρωπαϊκό Συμβούλιο θα πρέπει να καλέσει τα κράτη μέλη να θέσουν συγκρίσιμους στόχους σε εθνικό επίπεδο το αργότερο έως τον Οκτώβριο του 2008. Μόνο με αυτή τη συνδυασμένη στρατηγική θα επωφεληθούν οι επιχειρήσεις από σαφείς βελτιώσεις του επιχειρηματικού πλαισίου.

3.2.2 Η κοινή δράση της ΕΕ και των κρατών μελών για τη μείωση του διοικητικού φόρτου

Σ' αυτό το πρόγραμμα δράσης, η Επιτροπή παρουσιάζει τα σχέδιά της για μέτρηση και μείωση του διοικητικού φόρτου που σχετίζεται με την κοινοτική νομοθεσία και τα αντίστοιχα μέτρα ενσωμάτωσης στο εθνικό δίκαιο. Εντούτοις, η άντληση των πλήρων οφελών ενός κοινού στόχου 25% απαιτεί ισότιμη δέσμευση από τα κράτη μέλη αναφορικά με τα καθαρώς εθνικά και περιφερειακά μέτρα και την ενσωμάτωση στο εθνικό δίκαιο.

Για τα τμήματα της μέτρησης που θα διενεργηθούν από την Επιτροπή με τη βοήθεια των κρατών μελών, η δράση θα κατευθύνεται στο φόρτο που προκύπτει στους τομείς προτεραιότητας που περιλαμβάνονται στο παρόν πρόγραμμα δράσης [22]. Αναμένεται ότι ο κοινός στόχος του 25% θα επιτευχθεί εντός πέντε ετών. Προτείνεται να καταγραφεί η πρόοδος την άνοιξη του 2009. Το χρονοδιάγραμμα αυτό είναι φιλόδοξο, δεδομένου ότι μια διαδικασία μέτρησης αυτής της κλίμακας είναι πρωτοφανής και θα απαιτήσει σημαντικό χρόνο – αυτή τη στιγμή εκτιμάται σε τουλάχιστον 1,5 χρόνο. Η Επιτροπή και τα κράτη μέλη θα πρέπει να καταρτίσουν προτάσεις μείωσης, οι οποίες να εξηγούν γιατί οι υποχρεώσεις πληροφόρησης δεν είναι πλέον απαραίτητες. Τέλος, οι αναγκαίες αλλαγές σε κοινοτικό επίπεδο θα πρέπει, σε μεγάλο βαθμό, να αποφασιστούν μέσω της διοργανικής διαδικασίας. Κατά συνέπεια, αυτό το χρονοδιάγραμμα απαιτεί την απαρέγκλιτη δέσμευση των οργάνων της ΕΕ και των κρατών μελών, ώστε να διασφαλιστεί ότι οι νομοθετικές διαδικασίες που προβλέπονται σε κοινοτικό και σε εθνικό επίπεδο θα ολοκληρωθούν έγκαιρα ώστε τα σχετικά μέτρα να υλοποιηθούν μέχρι το 2012.

Προτείνεται ο καθορισμός ειδικότερων επιμέρους στόχων, ανά τομέα πολιτικής και βάσει των αποτελεσμάτων των μετρήσεων, έως το εαρινό Ευρωπαϊκό Συμβούλιο του 2009: μπορούν να επιδιωχθούν υψηλότεροι στόχοι μείωσης σε τομείς πολιτικής όπου ο διοικητικός φόρτος είναι ιδιαίτερα μεγάλος και οι δυνατότητες μείωσης σημαντικές. Γενικώς, θα πρέπει να καταστεί σαφές ότι η μείωση κατά 25% συνιστά συνολικό πολιτικό στόχο. Συνεπώς, θα εξεταστεί ο καθορισμός διαφορετικών στόχων. Ειδικότερα, οι στόχοι μπορεί να διαφέρουν μεταξύ των κρατών μελών ανάλογα με τις κανονιστικές παραδόσεις, τους επιμέρους τομείς ή ακόμη και τις επιμέρους νομοθετικές πράξεις, ανάλογα με την κανονιστική τους ένταση και την επιλεξιμότητά τους για τους σκοπούς της διοικητικής απλούστευσης.

Προτείνεται ο στόχος να τεθεί λαμβανομένου υπόψη του επιπέδου του διοικητικού φόρτου κατά το 2004. Με τον τρόπο αυτό διασφαλίζεται ότι η Κοινότητα και τα κράτη μέλη πιστώνονται τις ενέργειες που έχουν ήδη αναληφθεί [23].

Δεδομένου ότι οι μελλοντικές προτάσεις απλούστευσης του διοικητικού φόρτου δεν θα μεταβάλουν τους πολιτικούς στόχους των συγκεκριμένων προτάσεων ή την ουσία της κοινοτικής πολιτικής συνιστάται να συμφωνήσουν τα τρία όργανα ως προς το ότι οι προτάσεις μείωσης του διοικητικού φόρτου θα πρέπει να έχουν προτεραιότητα, στο πλαίσιο της διοργανικής διαδικασίας λήψης αποφάσεων [24].

4. Στρατηγικη για την αμεση αναληψη δρασης

Οι στόχοι αυτοί προστίθενται σε μια φιλόδοξη μακροπρόθεσμη ατζέντα αλλαγών. Η Επιτροπή, όμως, προτείνει επίσης την έναρξη των εργασιών ήδη κατά το πρώτο εξάμηνο του 2007 σε περιορισμένο αριθμό προτάσεων για τη μείωση του διοικητικού φόρτου σε κοινοτικό επίπεδο. Η Επιτροπή έχει εντοπίσει σειρά ενεργειών ταχείας υλοποίησης, μέσω των οποίων θα μπορούσαν να προκύψουν σημαντικά οφέλη με σχετικά ελάχιστες αλλαγές στην κείμενη νομοθεσία. Αυτές θα μπορούσαν να αποφασιστούν και να εφαρμοστούν σχετικά άμεσα, χωρίς να επηρεαστεί ο γενικός στόχος της νομοθεσίας. Οι προτάσεις βασίζονται σε διαβούλευση με τους ενδιαφερόμενους και σε υποδείξεις εμπειρογνωμόνων στα κράτη μέλη και την Επιτροπή. Ο ταχύς μετασχηματισμός αυτών των τροποποιήσεων σε πραγματικές αλλαγές θα απαιτήσει την ισχυρή δέσμευση τόσο του Συμβουλίου όσο και του Κοινοβουλίου. Κατά συνέπεια, η Επιτροπή θα καλέσει το Ευρωπαϊκό Συμβούλιο να καλέσει το Συμβούλιο και το Ευρωπαϊκό Κοινοβούλιο να δώσουν ειδική προτεραιότητα στα μέτρα που ορίζονται στο παράρτημα III, μόλις η Επιτροπή υποβάλει τις σχετικές προτάσεις.

Στο παράρτημα III προτείνονται 11 σημεία που θα μπορούσαν να μειώσουν τον διοικητικό φόρτο κατά περίπου 1,3 δισ. ευρώ [25].

5. Κοινεσ αρχεσ για τη μειωση του διοικητικου φορτου

Η μέτρηση των διοικητικών απαιτήσεων στην ΕΕ δεν είναι αυτοσκοπός. Στόχος είναι να μειωθεί η γραφειοκρατία για τις επιχειρήσεις στην Ευρώπη. Όσον αφορά τον τρόπο μείωσης αυτού του φόρτου, η Επιτροπή προτείνει η διαδικασία να ακολουθεί τις ακόλουθες αρχές, αφού αυτές θα μπορούσαν να συμβάλουν σημαντικά στη μείωση του διοικητικού φόρτου:

· μείωση της συχνότητας των απαιτήσεων υποβολής εκθέσεων στο ελάχιστο επίπεδο που είναι αναγκαίο για την επίτευξη των ουσιωδών στόχων της νομοθεσίας και ευθυγράμμιση της συχνότητας υποβολής εκθέσεων όσον αφορά τις διάφορες συναφείς νομοθετικές πράξεις, όπου είναι εφικτό·

· διερεύνηση του κατά πόσον η ίδια υποχρέωση πληροφόρησης απαιτείται αρκετές φορές από διαφορετικούς διαύλους και εξάλειψη των επικαλύψεων (π.χ. επί του παρόντος αρκετές υποχρεώσεις περιβαλλοντικής πληροφόρησης προβλέπονται από περισσότερες της μιας νομοθετικές πράξεις)·

· απαίτηση ηλεκτρονικής και μέσω του διαδικτύου υποβολής εκθέσεων, όπου σήμερα απαιτείται η παροχή έντυπων πληροφοριών, με τη χρήση έξυπνων διαδικτυακών πυλών, όπου είναι δυνατόν·

· θέσπιση κατώτατων επιπέδων όσον αφορά τις απαιτήσεις πληροφόρησης (περιορίζοντας τες για τις μικρομεσαίες επιχειρήσεις, όπου είναι δυνατόν) ή χρήση δειγματοληψίας (είναι γνωστό ότι οι ΜΜΕ πλήττονται σημαντικά από τον διοικητικό φόρτο – η συλλογή δεδομένων για λόγους πληροφόρησης πρέπει να το λαμβάνει αυτό υπόψη)·

· εξέταση της δυνατότητας να αντικατασταθούν από μια προσέγγιση που θα βασίζεται στον κίνδυνο οι υποχρεώσεις πληροφόρησης για όλες τις εταιρείες ενός τομέα –στόχευση των υποχρεώσεων πληροφόρησης στις επιχειρήσεις που εκτελούν δραστηριότητες με τον υψηλότερο κίνδυνο·

· μείωση ή εξάλειψη των υποχρεώσεων πληροφόρησης, όταν αυτές αφορούν ουσιώδεις απαιτήσεις που έχουν καταργηθεί ή τροποποιηθεί από τη θέσπιση της απαίτησης πληροφόρησης και μετά (π.χ. υπάρχουν ακόμη υποχρεώσεις πληροφόρησης στις οδικές μεταφορές που χρονολογούνται από τότε που απαιτείτο άδεια για τη διενέργεια διεθνών μεταφορών)·

· παροχή επίσημων διευκρινίσεων για τις περίπλοκες νομοθετικές πράξεις που μπορούν είτε να επιβραδύνουν τις επιχειρηματικές δραστηριότητες είτε να απαιτούν τη λήψη νομικής εμπειρογνωμοσύνης.

6. Τα επομενα βηματα

Η Επιτροπή προβλέπει μια σειρά ενεργειών στο πλαίσιο της στρατηγικής επισκόπησης του προγράμματος για τη βελτίωση της νομοθεσίας στην Ευρωπαϊκή Ένωση [26]. Οι ενέργειες αυτές περιλαμβάνουν την υποβολή του παρόντος προγράμματος δράσης για τη μείωση του διοικητικού φόρτου βάσει των αποτελεσμάτων των διαβουλεύσεων σχετικά με το έγγραφο εργασίας της Επιτροπής και τη στρατηγική επισκόπηση του προγράμματος για τη βελτίωση της νομοθεσίας.

(...PICT...)

Η Επιτροπή, τα άλλα όργανα της ΕΕ και τα κράτη μέλη θα πρέπει να θέσουν στη συνέχεια σε εφαρμογή το πρόγραμμα μέτρησης και να προβούν σε ενέργειες όσον αφορά τα θέματα ταχείας υλοποίησης. Το ευρύ πρόγραμμα μετρήσεων της Επιτροπής αναφορικά με την νομοθεσία της ΕΕ και τα σχετικά μέτρα ενσωμάτωσης στην εθνική νομοθεσία θα ξεκινήσει την άνοιξη του 2007, και θα υποβληθεί σχετική έκθεση το τέταρτο τρίμηνο του 2008. Οι ενέργειες αυτές θα παρακολουθούνται επίσης μέσω του κυλιόμενου προγράμματος απλούστευσης, το οποίο περιλαμβάνει ήδη σειρά σημαντικών προτάσεων για τη μείωση του διοικητικού φόρτου [27]. Θα υπάρχει τακτική ενημέρωση σχετικά με την πρόοδο ως προς τη μείωση του διοικητικού φόρτου. Παράλληλα, τα κράτη μέλη θα πρέπει να προβαίνουν σε παρόμοιες ενέργειες, κατά τη διάρκεια αυτής της περιόδου, και να μειώνουν το φόρτο με την τροποποίηση της εθνικής και/ή της περιφερειακής νομοθεσίας. Τα κράτη μέλη θα πρέπει να υποβάλουν αναφορές για τα εθνικά τους προγράμματα μείωσης του διοικητικού φόρτου στο κεφάλαιο «Βελτίωση της νομοθεσίας» των εκθέσεων προόδου τους, στο πλαίσιο της στρατηγικής για την ανάπτυξη και την απασχόληση. Έτσι, η Επιτροπή θα ενημερώνει ετησίως για την πρόοδο – σε κοινοτικό και εθνικό επίπεδο – στο πλαίσιο της ετήσιας έκθεσης προόδου της σχετικά με τη στρατηγική για την ανάπτυξη και την απασχόληση, επικουρώντας κατ’ αυτόν τον τρόπο το Ευρωπαϊκού Συμβούλιο στον καθορισμό περαιτέρω κατευθύνσεων του εν λόγω προγράμματος. Όπως προαναφέρθηκε, το Ευρωπαϊκό Συμβούλιο που θα πραγματοποιηθεί την άνοιξη του 2009 θα αποτελεί σημαντικό ενδιάμεσο σταθμό στο πρόγραμμα δράσης και, ως εκ τούτου, η ετήσια έκθεση προόδου της Επιτροπής για το 2008 θα περιλαμβάνει ενδιάμεση αξιολόγηση του προγράμματος, συνοδευόμενη, όπου κρίνεται σκόπιμο, από περαιτέρω προτάσεις για την ενίσχυσή του.

Αναμένεται ότι μέχρι το Μάρτιο του 2009 όλα τα κράτη μέλη θα έχουν ολοκληρώσει τις μετρήσεις τους – τουλάχιστον στους τομείς προτεραιότητας σε εθνικό επίπεδο και θα είναι έτοιμα να θέσουν τους δικούς τους ειδικούς εθνικούς στόχους. Για τα κράτη μέλη αυτή είναι μια διαδικασία που οπωσδήποτε θα λάβει υπόψη διαφορετικά σημεία εκκίνησης, αφού αρκετά κράτη μέλη έχουν ήδη διενεργήσει βασικές μετρήσεις και σημειώνουν πρόοδο στα προγράμματά τους για τη μείωση του διοικητικού φόρτου.

Μόνο αν όλοι οι εμπλεκόμενοι φορείς δεσμεύονται να τηρήσουν το παραπάνω χρονοδιάγραμμα, τότε το εαρινό Ευρωπαϊκό Συμβούλιο του 2012 θα μπορεί να κάνει τον απολογισμό όλου του στρατηγικού προγράμματος και να το ολοκληρώσει.

7. Συμπερασματα

Το πρόγραμμα δράσης που ορίζεται στην παρούσα ανακοίνωση φιλοδοξεί να συμβάλει σημαντικά στη βελτίωση του επιχειρηματικού κλίματος στην ΕΕ. Περιλαμβάνει λεπτομερή οδικό χάρτη για τη μέτρηση και τη μείωση του περιττού διοικητικού φόρτου στην ΕΕ, καθώς και τους στόχους που σηματοδοτούν τη διαδικασία.

Το πρόγραμμα δράσης για τη μείωση του διοικητικού φόρτου απαιτεί την απαρέγκλιτη δέσμευση των κρατών μελών και του συννομοθέτη. Ως εκ τούτου, το Ευρωπαϊκό Συμβούλιο της άνοιξης του 2007 καλείται:

(1) να εγκρίνει το πρόγραμμα δράσης για τη μείωση του διοικητικού φόρτου που παρουσιάζεται στην παρούσα ανακοίνωση, συμπεριλαμβανομένων των επιλεγμένων τομέων προτεραιότητας, της προτεινόμενης μεθοδολογίας, των αρχών για τη μείωση του φόρτου, του καταλόγου των ενεργειών ταχείας υλοποίησης και της οργανωτικής διάρθρωσης·

(2) να καλέσει τα κράτη μέλη να στηρίξουν την Επιτροπή στη μέτρηση του διοικητικού φόρτου που σχετίζεται με την κοινοτική νομοθεσία και τη μεταφορά της, όπως ορίζεται στην παρούσα ανακοίνωση·

(3) να θέσει κοινό στόχο μείωσης του διοικητικού φόρτου που προκαλείται από την κοινοτική και την εθνική νομοθεσία κατά 25% γενικά, ο οποίος θα πρέπει να επιτευχθεί έως 2012. Για να διευκολυνθεί η επίτευξη αυτού του στόχου, θα πρέπει επίσης να τεθεί ειδικά στόχος μείωσης κατά 25% του διοικητικού φόρτου που σχετίζεται με την κοινοτική νομοθεσία, καθώς και τη μεταφορά της στο εθνικό δίκαιο. Ο στόχος αυτός στη συνέχεια θα διαφοροποιηθεί μεταξύ των τομέων προτεραιότητας βάσει των αποτελεσμάτων του προγράμματος δράσης.

(4) να καλέσει τα κράτη μέλη να ορίσουν στόχους για τη μείωση του διοικητικού φόρτου σε εθνικό επίπεδο έως τον Οκτώβριο του 2008 το αργότερο και, στο πλαίσιο των εθνικών εκθέσεων προόδου που θα υποβάλλουν κάθε χρόνο σχετικά με την εφαρμογή της στρατηγικής για την ανάπτυξη και την απασχόληση, να παρέχουν στοιχεία σχετικά με τη μέτρηση και τη μείωση του διοικητικού φόρτου, αρχίζοντας από τον Οκτώβριο του 2007.

(5) να καλέσει το Συμβούλιο και το Ευρωπαϊκό Κοινοβούλιο να δώσουν ιδιαίτερη προτεραιότητα στα μέτρα που ορίζονται στο παράρτημα III, μόλις η Επιτροπή υποβάλει τις σχετικές προτάσεις, με στόχο την όσο το δυνατόν ταχύτερη έγκριση το 2007.

(1) Παράρτημα I: Ελάχιστες απαιτήσεις εναρμόνισης

Επειδή τα κράτη μέλη που έχουν ήδη ολοκληρώσει τις βασικές τους μετρήσεις έχουν υιοθετήσει ελαφρώς διαφορετικές μεταβλητές ως προς το αρχικό ΜΠΚ, είναι δύσκολο να γίνουν διακρατικές συγκρίσεις των υφιστάμενων δεδομένων, ιδίως όταν επιχειρείται η συγκέντρωση αποτελεσμάτων και ο προσδιορισμός της προέλευσης των ΥΠ.

Το πιλοτικό σχέδιο που ολοκληρώθηκε τον Οκτώβριο του 2006 κατέδειξε ότι θα απαιτηθεί ένα ελάχιστο επίπεδο εναρμόνισης των ορισμών, ώστε να καταστούν εφικτές η επικύρωση και η σύγκριση δεδομένων μεταξύ χωρών, η παροχή ουσιαστικών αποτελεσμάτων σε επίπεδο ΕΕ και η καθιέρωση ad hoc στόχων μείωσης. Συγκεκριμένα πρόκειται για τα εξής:

· ταξινομήσεις ανά προέλευση των ΥΠ·

· τυποποιημένοι συντελεστές κόστους (γενικά έξοδα)·

· τύπος των σχετικών διοικητικών δραστηριοτήτων και εμπλεκόμενοι πληθυσμοί (διαχωρισμός του αριθμού τομέων-εταιρειών)·

· ορισμός της «αποδοτικής επιχείρησης»·

· σχετικές ενότητες (π.χ. νοικοκυριά, επιχειρήσεις, διοικητικές αρχές κ.λπ.).

Σύμφωνα με τη στρατηγική για την ανάπτυξη και την απασχόληση, η Επιτροπή προτείνει να περιοριστεί το πεδίο εφαρμογής του προγράμματος δράσης στις υποχρεώσεις που βαρύνουν τις επιχειρήσεις [28].

Annex II: Priority areas for the Commission's measurement of administrative burdens deriving from information obligations

No. | Area | EC Legislation |

1 | Company Law 1 | Fourth Council Directive 78/660/EEC of 25 July 1978 based on Article 54 (3) (g) of the Treaty on the annual accounts of certain types of companies. |

| | 3rd Council Directive of 9 October 1978 (78/855/EEC) |

| | 6th Council Directive of 17 December 1982 (82/891/EEC) |

| | Second Council Directive of 13 December 1976 on coordination of safeguards which, for the protection of the interests of members and others, are required by Member States of companies within the meaning of the second paragraph of Article 58 of the Treaty. |

2 | Pharmaceutical legislation | Directive 2001/83/EC of the European Parliament and of the Council of 6 November 2001 on the Community code relating to medicinal products for human use |

| | Directive 2001/20/EC on the approximation of laws, regulations and administrative provisions of the Member States relating to the implementation of good clinical practice in the conduct of clinical trials on medicinal products for human use |

3 | Working environment/ employment relations | Council Directive 89/391/EEC of 12 June 1989 on the introduction of measures to encourage improvements in the safety and health of workers at work |

| | Directive 92/57/EEC of 24 June 1992 on the implementation of minimum safety and health requirements at temporary or mobile construction sites |

4 | Tax law (VAT) | Sixth Council Directive 77/388/EEC of 17 May 1977 on the harmonization of the laws of the Member States relating to turnover taxes - Common system of value added tax: uniform basis of assessment |

5 | Statistics | Council Regulation (EEC) No 3330/91 on the statistics relating to the trading of goods between Member States |

| | Council Directive 2001/109/EC of the EP and Council on fruit trees; Council; Council Directive 93/23/EEC of 1 June 1993 on the statistical surveys to be carried out on pig production, Council Directive 93/24/EEC of 1 June 1993 on the statistical surveys to be carried out on bovine animals |

| | Council Regulation (EEC N) 3924/91of 19 December 1991 on the establishment of a Community survey of industrial production |

| | Council Regulation (EC, Euratom) No 58/97 of 20 December 1996 concerning structural business statistics |

Annex II: Priority areas for the Commission's measurement of administrative burdens deriving from information obligations |

No. | Area | EC Legislation |

6 | Agriculture and Agricultural Subsidies | Council Regulation (EC) 1782/2003 of 29 September 2003 establishing common rules for direct support schemes under the common agricultural policy and establishing certain support schemes for farmers 2. |

| | Commission Regulation (EC) No 1291/2000 of 9 June 2000 Laying down common detailed rules for the application of the system of import and export licences and advance fixing certificates for agricultural products. |

7 | Food Safety | Regulation (EC) No 1760/2000 of the European Parliament and of the Council of 17 July 2000 establishing a system for the identification and registration of bovine animals and regarding the labelling of beef and beef products and repealing Council Regulation (EC) No 820/97 |

| | Council Regulation (EC) No 21/2004 of 17 December 2003 establishing a system for the identification and registration of ovine and caprine animals and amending Regulation (EC) No 1782/2003 and Directives 92/102/EEC and 64/432/EEC. |

| | Directive 2000/13/EC of the European Parliament and of the Council of 20 March 2000 on the approximation of the laws of the Member States relating to the labelling, presentation and advertising of foodstuffs. |

| | Council Regulation (EC) 1/2005 - Protection of animals during transport and related operations. |

| | Regulation 1830/2003 GMOs - traceability rules require that operators have in place system to hold information for 5 years. |

| | Council Directive Plant health – legislation requires operators to keep plant passports (certificates confirming compliance with EC legislation in this area) for 1 year. |

| | Directive 98/6/EEC of the European Parliament and the Council of 16 February 1998 on consumer protection in the indication of the prices of products offered to consumers |

8 | Transport | Regulation (EC) No 561/2006 of the European Parliament and of the Council of 15 March 2006 on the harmonisation of certain social legislation relating to road transport and amending Council Regulations (EEC) No 3821/85 and (EC) No 2135/98 and repealing Council Regulation (EEC) No 3820/85 3 |

| | (Directive 2004/49/EC of the European Parliament and of the Council of 29 April 2004 on safety on the Community's railways and amending Council Directive 95/18/EC on the licensing of railway undertakings and Directive 2001/14/EC on the allocation of railway infrastructure capacity and the levying of charges for the use of railway infrastructure and safety certification (Railway Safety Directive);) |

9 | Fisheries | Council Regulation (EEC) No 2847/93 of 12 October 1993 establishing a control system applicable to the common fisheries policy |

Annex II: Priority areas for the Commission's measurement of administrative burdens deriving from information obligations |

No. | Area | EC Legislation |

10 | Financial Services | Directive 2006/48/EC of the European Parliament and of the Council of 14 June 2006 relating to the taking up and pursuit of the business of credit institutions. |

| | Directive 2006/49/EC of the European Parliament and of the Council of 14 June 2006 on the capital adequacy of investment firms and credit institutions. |

| | Directive 2002/83/EC of the European Parliament and of the Council of 5 November 2002 concerning life insurance |

11 | Environment | Regulation (EC) No 1013/2006 of the European Parliament and of the Council of 14 June 2006 on shipments of waste 4 |

| | Council Directive 96/61/EC of 24 September 1996 concerning integrated pollution prevention and control 5 |

| | Waste Electrical and Electronic Equipment (WEEE) Directive 2002/96/EC. |

| | Directive 2000/53/EC of the European Parliament and of the Council of 18 September 2000 on end-of life vehicles |

| | Directive 2003/105/EC of the European Parliament and of the Council of 16 December 2003 amending Council Directive 96/82/EC on the control of major-accident hazards involving dangerous substances |

12 | Cohesion policy | Council Regulation (EC) No 1105/2003 of 26 May 2003 amending Regulation (EC) No 1260/1999 laying down general provisions on the Structural Funds. |

| | Council Regulation (EC) No 1260/1999 of 21 June 1999 laying down general provisions on the Structural Funds. |

| | Commission Regulation (EC) No 621/2004 of 1 April 2004 laying down rules for implementing Council Regulation (EC) No 1164/94 as regards information and publicity measures concerning the activities of the Cohesion Fund. |

13 | Public Procurement 6 | Directive 2004/17/EC of the European Parliament and of the Council of 31 March 2004 coordinating the procurement procedures of entities operating in the water, energy, transport and postal services sectors. |

| | Directive 2004/18/EC of the European Parliament and of the Council of 31 March 2004 on the coordination of procedures for the award of public work contracts, public supply contracts and public service contracts. |

| | Commission Regulation (EC) No 1564/2005 of 7 September 2005 establishing standard forms for the publication of notices in the framework of public procurement procedures pursuant to Directives 2004/17/EC and 2004/18/EC of the European Parliament and of the Council (Text with EEA relevance). |

(1) A separate study to measure administrative cost stemming from company law is already in progress. |

(2) The administrative burden related to Council Regulation (EC) No 1782/2003 is measured in a separate study which is ongoing. The results of this study will be available in 2007 and will be taken into account when the regulation will be up for review in 2008. Any reduction in administrative burden resulting from this review will be taken into account for the 25% administrative burden target. |

(3) Measurement to focus on the benefits of the new act compared to the old legislation4) The measurement for this piece of legislation will commence only in 2008 in order to provide an insight into the expected reductions made by the 2006 revision as compared to the 1993 regulation.(5) The Commission is completing a full review of the IPPC directive and will propose a legislative revision before the end of 2007. Administrative burdens have been taken into account as a part of this review and the work of the consultants will therefore primarily focus on identifying and measuring those burdens that exist as a result of Member States' application of the directive. |

(6) Measurements in the public procurement area shall be carried out as an integrated part of the overall intermediate evaluation of these relevant Directives currently scheduled to commence in 2008. |

Annex III Items for fast track actions

Area | Company Law |

Description | Ease requirements regarding written reports to the stockholders in case of merger and division |

EC legislation | Third Council Directive 78/855/EEC of 9 October 1978 based on Article 54 (3) (g) of the Treaty concerning mergers of public limited liability companies and Sixth Council Directive 82/891/EEC of 17 December 1982 based on Article 54 (3) (g) of the Treaty, concerning the division of public limited liability companies |

Reduction measure | Make the requirements voluntary and give stockholders the opportunity to decide whether the document should be drawn up in a national merger or division to align with the provision of the tenth directive |

Area | Agriculture |

Description | Ease the obligations for farmers, collectors and/or processors of energy crops that have to be complied with in order for the farmers to receive support for the cultivation of energy crops |

EC legislation | Commission Regulation (EC) No 1973/2004 |

Reduction measure | Reduce the reporting obligation for the operators and make it possible to replace the obligatory lodging of a security by the operators by another system offering equivalent assurance for the good financial control of the system |

Area | Agriculture |

Description | Ease the requirements concerning the documentary proof to be delivered by operators in order to receive export refunds for exporting certain agricultural produce |

EC legislation | Commission Regulation (EC) No 800/1999 |

Reduction measure | Raise threshold. Article 16(1) requires exporters to deliver a copy of a customs document as proof of importation in a third country in order to get differentiated refunds paid. Under certain conditions the paper copy may be replaced by IT generated information. Article 17 gives Member States the option to waive the requirement of article 16 (1) for refunds up to certain thresholds, depending on the destination. In that case only a transport document is required. To the extent possible, an extension of the waiver in order to cover more situations will be considered |

Area | Statistics |

Description | Ease certain statistical obligations on farmers |

EC legislation | Council Directives 93/23/EEC; 93/24/EEC and 93/25/EEC |

Reduction measure | Reduce frequency of certain agricultural statistics to once a year by merging and simplifying the 3 Directives. More specifically frequencies will be reduced for surveys in Member States with pig populations smaller than 3 million head and cattle population smaller than 1.5 million heads. Furthermore, Member States will be allowed to use sources other than surveys (e.g. the system for the identification and registration of bovine animals) to make the required estimates, thus easing the response burden on farmers |

Area | Statistics |

Description | Ease certain statistical obligations regarding the information society |

EC legislation | Implementing regulation applying (EC) No 808/2004 of the European Parliament and of the Council of 21 April 2004 concerning Community statistics on the information society |

Reduction measure | Simplify the ordinary and sector questionnaire in the annual Commission Regulation that implements regulation 808/2004, thus easing the administrative burdens for respondents. The proposal aims at reducing the volume of statistical questions posed to businesses in the information society. |

Area | Transport |

Description | Ease certain obligations to provide transport statistics |

EC legislation | EEC Council: Regulation No 11 concerning the abolition of discrimination in transport rates and conditions, in implementation of Article 79 (3) of the Treaty establishing the European Economic Community |

Reduction measure | Remove the obligation to provide information on tariffs, agreements, price deals and transport. The proposal will remove outdated requirements (from 1960) for documentation on a series of issues when transporting goods across national borders within the EU. |

Area | Transport |

Description | Ease information obligations in the transport sector |

EC legislation | Council Directive 96/26/EC of 29 April 1996 on admission to the occupation of road haulage operator and road passenger transport operator and mutual recognition of diplomas, certificates and other evidence of formal qualifications intended to facilitate for these operators the right to freedom of establishment in national and international transport operations. |

Reduction measure | Introduce electronic register to enhance exchange of data and allow targeted checks, thereby reducing administrative burdens on businesses. |

Area | Transport |

Description | Ease information obligations in the maritime sector |

EC legislation | Council Directive 96/35/EC of 3 June 1996 on the appointment and vocational qualification of safety advisers for the transport of dangerous goods by road, rail and inland waterway |

Reduction measure | Simplify the administrative procedures both for public authorities (EU or national) and for private bodies. |

Area | Food hygiene |

Description | Exempt small businesses from certain HACCP requirements |

EC legislation | Regulation 852/2004 |

Reduction measure | Exempt mall retailers (butchers, bakers etc.) from certain HACCP (Hazard Analysis and Critical Control Point) requirements, thereby not imposing the same burdens on small butchers, bakers, etc. as on large supermarkets.. |

Area | Food hygiene |

Description | Simplify administrative requirements for small fishing vessels |

EC legislation | Regulation 853/2004 |

Reduction measure | Remove unnecessary requirements for small fishing vessels |

[1] Έγγραφο εργασίας της Επιτροπής COM(2006)691: «Μέτρηση των διοικητικών δαπανών και μείωση του διοικητικού φόρτου στην Ευρωπαϊκή Ένωση»· ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, COM(2006)689: «Στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση».

[2] «Pilot project on administrative burdens» (Πιλοτικό σχέδιο για τον διοικητικό φόρτο), WIFO-CEPS, Οκτώβριος 2006.

[3] «Pilot project on administrative burdens» (Πιλοτικό σχέδιο για τον διοικητικό φόρτο), WIFO-CEPS, Οκτώβριος 2006.

[4] Gelauff, G.M.M. και A.M. Lejour (2005). Five Lisbon highlights: The economic impact of reaching these targets. (Πέντε σταθμοί στη στρατηγική της Λισαβόνας: ο οικονομικός αντίκτυπος της επίτευξης αυτών των στόχων). Έγγραφο 104 της κεντρικής υπηρεσίας οικονομικού προγραμματισμού (CPB) των Κάτω Χωρών. CPB, Χάγη.

[5] «EU model – manual» (Μοντέλο ΕΕ – εγχειρίδιο), Μάρτιος του 2006, σ. 1 (http://ec.europa.eu/governance/impact/docs/

- sec_2005_0791_anx_10_en.pdf)· «International Standard Cost Model Manual – measuring and reducing administrative burdens for businesses» (Εγχειρίδιο του διεθνούς μοντέλου πρότυπου κόστους – μέτρηση και μείωση του διοικητικού φόρτου για τις επιχειρήσεις), Οκτώβριος 2005, σ. 7 (http://www.oecd.org/dataoecd/32/54/34227698.pdf).

[6] «International SCM manual» (εγχειρίδιο διεθνούς ΜΠΚ), http://www.oecd.org/dataoecd/32/54/34227698.pdf.

[7] Ευρωπαϊκή Επιτροπή, έγγραφο εργασίας των υπηρεσιών, παράρτημα στην ανακοίνωση του 2005 σχετικά με τη βελτίωση της νομοθεσίας για την ανάπτυξη και την απασχόληση στην Ευρωπαϊκή Ένωση, ελαχιστοποίηση των διοικητικών δαπανών που επιβάλλονται από τη νομοθεσία, λεπτομερής περιγραφή ενός δυνητικού κοινοτικού μοντέλου υπολογισμού του καθαρού διοικητικού κόστους [SEC(2005)175 της 16.3.2005].

[8] Η χρησιμοποίηση του ΜΠΚ έχει σημειώσει σημαντική πρόοδο όσον αφορά την κανονιστική μεταρρύθμιση σε αρκετά κράτη μέλη. Το παρόν πρόγραμμα δράσης αποβλέπει σαφώς στην αξιοποίηση αυτής της πείρας. Το ΜΠΚ χρησιμοποιείται ήδη από 17 κράτη μέλη και τον ΟΟΣΑ. http://www.administrative-burdens.com/

[9] Βλ. έγγραφο εργασίας των υπηρεσιών με τίτλο «Developing an EU common methodology for assessing administrative costs imposed by EU legislation - Report on the Pilot Phase (April– September 2005)», SEC(2005) 1329, που επισυνάπτεται ως παράρτημα στην ανακοίνωση της Επιτροπής «σχετικά με μια κοινή μέθοδο της ΕΕ για την αξιολόγηση της διοικητικής επιβάρυνσης που επιβάλλεται από τη νομοθεσία» [COM(2005) 518 της 21.10.2005].

[10] Βλ. http://ec.europa.eu/governance/impact/docs_en.htm.

[11] Βλ. π.χ. το έγγραφο σχετικά με τον αντίκτυπο στις ταχυδρομικές υπηρεσίες [SEC(2006)1292], που συνοδεύει το έγγραφο COM(2006)594.

[12] Αν και έχουν κοινή μεθοδολογία, η διαδικασία για τη μείωση του διοικητικού φόρτου διαφέρει από τη συνήθη πρακτική της εκτίμησης του αντικτύπου. Η διαδικασία για τη μείωση του διοικητικού φόρτου αποβλέπει στη συνολική εκ των υστέρων μέτρηση της νομοθεσίας σ' έναν τομέα πολιτικής για όλα τα επίπεδα νομοθεσίας και, στη συνέχεια, στον καθορισμό των στόχων μείωσης. Από την άλλη πλευρά, η εκτίμηση του αντικτύπου μετρά όλα τα κόστη και τα οφέλη των διαθέσιμων επιλογών πολιτικής, ενώ η μεθοδολογία για τη μείωση του διοικητικού φόρτου αποτελεί εργαλείο μερικής μόνο μέτρησης, το οποίο πρέπει να χρησιμοποιείται αναλογικά και μόνο για την εκ των προτέρων εκτίμηση του αντικτύπου που επιφέρουν οι προτεινόμενες αλλαγές στη νομοθεσία (οριακή προσέγγιση).

[13] SEC (2005) 175.

[14] Το ΗΒ κατέγραψε περίπου 20.000 υποχρεώσεις, έναντι 1.100 και 3.000 που κατέγραψαν αντίστοιχα η Δανία και οι Κάτω Χώρες.

[15] Έγγραφο εργασίας της Επιτροπής COM(2006)691: «Μέτρηση των διοικητικών δαπανών και μείωση του διοικητικού φόρτου στην Ευρωπαϊκή Ένωση».

[16] Ωστόσο, η Επιτροπή θα αναλύσει τις διοικητικές απαιτήσεις για όλους τους δικαιούχους των κονδυλίων για την πολιτική συνοχής. Επιπλέον, αυτό το πρόγραμμα δράσης δεν εμποδίζει την ανάληψη άλλων πρωτοβουλιών της Επιτροπής που αποσκοπούν στη μείωση του διοικητικού φόρτου για τους πολίτες, τις δημόσιες διοικήσεις και/ή τον εθελοντικό τομέα.

[17] Για τεχνικές πληροφορίες, βλ. «Μοντέλο ΕΕ - εγχειρίδιο (http://ec.europa.eu/governance/impact/

- docs/sec_2005_0791_anx_10_en.pdf).

[18] COM(2006) 689, σ. 10.

[19] Αυτό θα γίνει μέσω του πιλοτικού σχεδίου που προτάθηκε στον προϋπολογισμό του 2007 (σχετική γραμμή του προϋπολογισμού: 26 01 08).

[20] Επανεξέταση του ολλανδικού προγράμματος για τη μείωση του διοικητικού φόρτου από τον όμιλο της Παγκόσμιας Τράπεζας, Νοέμβριος 2006, Διοικητική απλούστευση στις Κάτω Χώρες, ΟΟΣΑ, 24 Νοεμβρίου 2006.

[21] Μερικές χώρες έθεσαν έναν «πολιτικό» συνολικό στόχο πριν από την εξαγωγή των αποτελεσμάτων (ΗΒ και Σουηδία) ή ακόμη και πριν από την έναρξη της φάσης της μέτρησης (Κάτω Χώρες, Δανία, Τσεχική Δημοκρατία και Αυστρία). Όλες αυτές οι χώρες έθεσαν ως στόχο το 25%, με εξαίρεση την Τσεχική Δημοκρατία (20%).

[22] Ο διοικητικός φόρτος που συνδέεται με τον κανονισμό (ΕΚ) αριθ. 1782/2003 του Συμβουλίου μετριέται σε ξεχωριστή μελέτη, η οποία βρίσκεται σε εξέλιξη. Τα αποτελέσματα αυτής της μελέτης θα είναι διαθέσιμα το 2007 και θα ληφθούν υπόψη κατά την επανεξέταση του κανονισμού το 2008. Οποιαδήποτε μείωση του διοικητικού φόρτου που απορρέει από την εν λόγω επανεξέταση θα προσμετράται στο στόχο μείωσης του διοικητικού φόρτου κατά 25%.

[23] Θα αξιολογηθούν επίσης τα αποτελέσματα που θα έχουν επιτευχθεί μέσω του κυλιόμενου προγράμματος απλούστευσης.

[24] Διοργανική συμφωνία για τη βελτίωση της νομοθεσίας, Δεκέμβριος 2003 (ΕΕ C 321 της 31.12.2003, σ. 1).

[25] Το συνολικό ποσό δεν έχει ακόμα υπολογιστεί.

[26] COM(2006) 689 της 14.11.2006.

[27] Βλ. «Πρώτη έκθεση προόδου σχετικά με τη στρατηγική απλούστευσης για τη βελτίωση του κανονιστικού περιβάλλοντος», υπηρεσιακό έγγραφο εργασίας, Οκτώβριος 2006. Π.χ., στους ακόλουθους τομείς πολιτικής:

- Περιβάλλον: επισκόπηση της οδηγίας σχετικά με την ολοκληρωμένη πρόληψη και τον έλεγχο της ρύπανσης (οδηγία IPPC) και άλλης συναφούς νομοθεσίας για τις βιομηχανικές εκπομπές, με σκοπό τη βελτίωση της σαφήνειας και της συνέπειας (ιδίως όσον αφορά την υποβολή εκθέσεων) και τις απαιτήσεις εξορθολογισμού. Οδηγία για τα κατασκευαστικά προϊόντα, με σκοπό τη διασαφήνιση και τη μείωση του διοικητικού φόρτου, ιδίως των ΜΜΕ, μέσω της μεγαλύτερης ευελιξίας κατά τη διατύπωση και χρήση τεχνικών προδιαγραφών, της απλούστευσης των κανόνων πιστοποίησης και της εξάλειψης των εμποδίων εφαρμογής που παρεμπόδιζαν μέχρι τώρα τη δημιουργία μιας πραγματικής εσωτερικής αγοράς για τα κατασκευαστικά προϊόντα.

- Στατιστικές: ελάφρυνση της υποχρέωσης υποβολής στατιστικών εκθέσεων από τους οικονομικούς παράγοντες, με πιθανή απαλλαγή των ΜΜΕ, λαμβάνοντας υπόψη το αποτέλεσμα του εν εξελίξει πιλοτικού σχεδίου για τη μέτρηση και τη μείωση των διοικητικών επιβαρύνσεων και τη μελέτη σκοπιμότητας που θα αναλύσει τη λειτουργικότητα ενός συστήματος συλλογής δεδομένων για μία μόνο ροή.

[28] Ωστόσο, η Επιτροπή θα αναλύσει τις διοικητικές απαιτήσεις για όλους τους δικαιούχους των κονδυλίων για την πολιτική συνοχής. Αυτό θα λειτουργήσει ως πιλοτικό σχέδιο. Επιπλέον, αυτό το πρόγραμμα δράσης δεν εμποδίζει την ανάληψη άλλων πρωτοβουλιών της Επιτροπής που αποσκοπούν στη μείωση του διοικητικού φόρτου για τους πολίτες, τις δημόσιες διοικήσεις και/ή τον εθελοντικό τομέα.

--------------------------------------------------